DÔVODOVÁ SPRÁVA

1.KONTEXT NÁVRHU

•Dôvody a ciele návrhu

S cieľom zabezpečiť prepojenosť medzi Úniou a Spojeným kráľovstvom po skončení prechodného obdobia uvedeného v článku 126 dohody o vystúpení zákonodarca Únie považoval za nevyhnutné, aby železničné podniky usadené a licencované v Spojenom kráľovstve mohli pokračovať v prevádzke prostredníctvom pevného spojenia cez Lamanšský prieliv.

Na tento účel a s cieľom umožniť dotknutému členskému štátu prijať potrebné opatrenia na zabezpečenie prepojenosti v súlade s právom Únie sa nariadením Európskeho parlamentu a Rady (EÚ) 2020/2222 predĺžilo do 30. septembra 2021 obdobie platnosti licencií vydaných Spojeným kráľovstvom podľa smernice 2012/34/EÚ prevádzkovateľom železničnej dopravy usadeným na jeho území, ako aj platnosť bezpečnostných osvedčení, ktoré týmto podnikom vydala podľa smernice 2004/49/ES medzivládna komisia zriadená podľa článku 10 Dohody medzi Spojeným kráľovstvom Veľkej Británie a Severného Írska a Francúzskom týkajúcej sa výstavby a prevádzky pevného spojenia cez Lamanšský prieliv prostredníctvom súkromných koncesionárov, podpísanej v Canterbury 12. februára 1986 (ďalej len „Dohoda z Canterbury“).

Nariadením (EÚ) 2020/2222 sa takisto predĺžilo obdobie platnosti bezpečnostného povolenia manažéra infraštruktúry pevného spojenia cez Lamanšský prieliv, ktoré vydala uvedená medzivládna komisia, do 28. februára 2021.

Francúzsko 10. novembra 2020 oznámilo Komisii svoj úmysel začať rokovania o cezhraničnej dohode so Spojeným kráľovstvom podľa článku 14 ods. 3 smernice 2012/34/EÚ s cieľom umožniť železničným podnikom usadeným a licencovaným v Spojenom kráľovstve využívať cezhraničnú infraštruktúru spájajúcu Úniu a Spojené kráľovstvo prostredníctvom pevného spojenia cez Lamanšský prieliv až po pohraničnú priechodovú stanicu a terminál v Calais-Fréthun (Francúzsko) bez toho, aby podľa smernice 2012/34/EÚ získali licenciu od licenčného orgánu Únie. Po ukončení rokovania o tejto cezhraničnej dohode bol návrh znenia oznámený Komisii 1. júna 2021.

Francúzsko 15. júna 2021 oznámilo Komisii svoj úmysel začať rokovania o cezhraničnej dohode so Spojeným kráľovstvom podľa článku 10 ods. 9 smernice (EÚ) 2016/798 s cieľom umožniť uvedeným železničným podnikom využívať uvedenú infraštruktúru až po uvedenú pohraničnú priechodovú stanicu a terminál bez toho, aby získali jednotné bezpečnostné osvedčenie Únie v súlade s uvedenou smernicou. Očakáva sa, že rokovanie o tejto cezhraničnej dohode sa ukončí v priebehu augusta 2021.

Na dokončenie formálnych postupov, ktoré sa podľa právnych predpisov oboch zmluvných strán vyžadujú na predbežné vykonávanie alebo nadobudnutie platnosti týchto dohôd, je potrebný dodatočný čas. Vychádza sa z predpokladu, že tieto postupy budú prebiehať ešte šesť mesiacov po uplynutí v súčasnosti platných krízových opatrení 30. septembra 2021.

Tieto dve cezhraničné dohody sú vhodnými nástrojmi na dosiahnutie cieľov nariadenia (EÚ) 2020/2222, konkrétne na zabezpečenie kontinuity prevádzky dotknutých prevádzkovateľov železničnej dopravy. Pokiaľ sa však obdobie platnosti týchto dohôd nepredĺži tak, aby mohli nadobudnúť platnosť alebo predbežne sa vykonávať, licencie a bezpečnostné osvedčenia uvedených prevádzkovateľov železničnej dopravy stratia platnosť 30. septembra 2021 a prevádzka sa zastaví, čo spôsobí značné narušenie prepravy cestujúcich a nákladu prostredníctvom pevného spojenia cez Lamanšský prieliv.

Je preto v záujme Únie predĺžiť obdobie platnosti uvedených osvedčení a licencií do 31. marca 2022

•Súlad s existujúcimi ustanoveniami v tejto oblasti politiky

Tento návrh sa má prijať ako lex specialis, ktorý by riešil niektoré dôsledky vyplývajúce zo skutočnosti, že právo Únie sa už nevzťahuje na Spojené kráľovstvo a že pokiaľ sa nestanoví inak, osvedčenia a povolenia vydané medzivládnou komisiou prestanú k 30. septembru 2021 podľa práva Únie platiť. To isté platí pre prevádzkové licencie vydané licenčným orgánom Spojeného kráľovstva. Navrhované predĺženie je prísne obmedzené na to, čo je v tejto súvislosti nevyhnutné, aby sa zabránilo narušeniam cezhraničnej prevádzky, a má sa vykonávať len počas obmedzeného obdobia. V opačnom prípade sa budú naďalej uplatňovať všeobecné ustanovenia smernice (EÚ) 2016/798, ktorou sa zrušila smernica 2004/49/ES, ako aj smernica 2012/34/EÚ. Tento návrh je preto plne v súlade s existujúcimi právnymi predpismi.